Kuopion Rouvasväenyhdistys

Kuopion Rouvasväenyhdistys ry on vuonna 1860 perustettu kulttuurijärjestö. Yhdistys toimii suojellussa Piispantalossa. Aatteellisen yhdistyksen toimintaan kuuluu muun muassa koulutukset Kuopion Muotoiluakatemian kautta, Design Union -verkosto, kansainvälinen muotoilijaresidenssi ja Kuopion Muotoiluakatemian Säätiön toiminta.
Historia.
1860–1989.
Kuopion Rouvasväenyhdistys perustettiin vuonna 1860. Sen tavoite oli parantaa kaupungin naisten työmahdollisuuksia. Hyväosaiset perustajanaiset olivat huolissaan orpolapsista ja köyhemmän väestön toimeentulosta. Heitä tuettiin ompeluseurojen ja lahjoitusten avulla.
Rouvasväenyhdistys perusti Kuopion Naiskäsityökoulun keväällä 1884. Varattomille tytöille ja nuorille naisille suunnatun koulun tavoitteena oli levittää kädentaitoja, sillä esimerkiksi kehräämis-, ompelu- ja kutomistaitoisten ihmisten määrä oli pienentynyt. Omien vaatteiden valmistaminen ja huoltaminen oli erityisesti vähävaraisissa perheissä arvokas taito. Koulussa opetettiin myös oman työpanoksen myymistä. 
Vuonna 1893 Kuopion ensimmäisen piispan Robert Frosteruksen perikuntan myi Piispantalon Kuopion Anniskeluosakeyhtiölle, joka lahjoitti sen jo samana vuonna Kuopion Rouvasväenyhditykselle. Lahjoituksessa oli ehto, että rakennuksessa pitäisi järjestetää aina käsityöopetusta köyhille tytöille ja naisille. Minna Canth toimi tuolloin yhdistyksessä. Yhdistys siirsi koulunsa taloon. jossa oli kaksi luokkahuonetta.
1990–2010.
Yhdistyksen koulu alkoi toimia nimellä Kuopion Muotoiluakatemia 1990-luvun alussa.
Kuopion Muotoiluakatemia toimi itsenäisesti vuoteen 2002 asti, jolloin hallinnollinen vastuu koulusta siirrettiin Savonia-ammattikorkeakoululle. Sopimuksen mukaan yhdistys tuotti kuntayhtymälle Muotoiluakatemian opetuksen tukipalvelut eli se vastasi esimerkiksi taloushallinnosta, kirjastosta ja lounaskahvilasta. Opetus tapahtui yhdityksen omistamassa Piispankadun kiinteistössä.
Vuonna 2010 yhdistyksessä oli yli 150 jäsentä.
2011–.
Keväällä 2013 rouvasväenyhdistys aloitti taitelijaresidenssitoiminnan Kuopiossa. Kyseessä oli Suomen ensimmäinen muotoilun alan taiteilijaresidenssi. Osana residenssiä taiteiljat pitävät näyttelyitä ja luennoivat. Residenssiin saatiin rahoitusta muun muassa Pohjois-Savon ely-keskukselta. Ensimmäinen residenssitaiteilija oli sisustusarkkitehti ja graafikko Juha Kääpä. Lokakuussa yhdistys allekirjoitti esisopimuksen rakennusyhtiö Lujatalon kanssa siitä, että Piispankadun tontille rakennetaan uusia asuntoja.
Tammikuussa 2014 yhdistys aloitti lasten käsityökoulun yhteistyössä Taito Itä-Suomi ry:n kanssa. Opetusta tarjottiin iltapäivisin neljälle opetusryhmälle, joissa oli kussakin 12 oppilasta.
Kun Savonia muuttui osakeyhtiöksi tammikuussa 2015, se irtautui sopimuksesta rouvasväenyhdistyksen kanssa ja luopui myös Kuopion Muotoiluakatemia -nimen käytöstä. Samalla yhdistyksen työntekijämäärää väheni 22:stä kolmeen. Muotoilualan 350 opiskelijaa siirtyivät yhdistyksen tiloista Savonian Opistotien kampukselle. Samassa kuussa rouvasväenyhdistys perusti uuden säätiön, Kuopion Muotoiluakatemian säätiön. Se tukee taiteilijoiden lisäksi luovien alojen yrityksiä ja yhdistyksiä.
Helmikuussa 2016 Savonian opiskelijoilta vapautuneeseen tilaan muutti väliaikaisesti taiteilijoiden, kulttuurialan yhdistysten ja luovien alojen yritysten yhteisö Mylly. Sittemmin tilat purettiin suojeltua Piispantaloa lukuunottamatta. Vuodesta 2016 lähtien yhdistys on tarjonnut liiketoimintaa tukevaa valmennusta Esimerkiksi vuonna 2018 alkoi muotoilijoille ja eri alojen yrityksille suunnattu FOB!-hanke, joka kehitti muotoilulähtöisiä palveluja ja liiketoimintamalleja. Keski-Suomen ely-keskuksen kanssa aloitettiin Arvonlisää muotoilusta -hanke vuonna 2020.
Organisaatio.
Yhdistystä on johtanut muun muassa Eija Vähälä ja Eija Tanninen-Komulainen. Vuonna 2024 uutena toiminnanjohtajana aloitti Marika Salminen.
Yhdistyksen puheenjohtajana on toiminut muun muassa Elina Pallonen-Eriksson.
Yhdistys on tehnyt yhteistyötä esimerkiksi Kuopion kaupungin ja Taiteen edistämiskeskuksen kanssa.
Toiminta.
Kuopion Rouvasväenyhdistys edistää ja tukee käsityötä, käsi- ja taideteollisuutta, muotoilua, kulttuuria, taidetta sekä luovia toimialoja. Se on tehnyt lahjoituksia itäsuomalaisen korkeakoulutuksen ja tutkimus- ja kehitystoiminnan hyväksi, ja tukenut muun muassa Kuopion yliopiston ja Savonian toimintaa. 
Kansainvälisen Design Union -verkoston kautta se tukee muotoiluosaamisen hyödyntämistä yrityksissä ja vastaa kansainvälisestä muotoilijaresidenssistä. Yhdistys myös tukee suomalaisten muotoilijoiden osallistumista kansainvälisiin tapahtumiin.
Kuopion Muotoiluakatemia.
Kuopion Muotoiluakatemia tuottaa nykyään taiteen perusopetusta lapsille, nuorille, aikuisille 
taiteen perusopetuksen laajaa oppimäärää, painotuksenaan muotoilu. Tarjolla on myös lyhyempiä kursseja ja täydennyskoulutusta.
Aiemmin samalla Kuopion Muotoiluakatemia -nimellä tarjottiin ammatillisista muotoilukoulutusta. 
Vanhasta Kuopion Muotoiluakatemiasta on valmistuneet muun muassa:
Piispantalo.
Kuopion Rouvasväenyhdistys omistaa suojellun Piispantalon. Talo sijaitsee Piispanpuiston länsireunalla. Piispantaloa se vuokraa kokouksia ja juhlia varten. Talossa toimivassa kirjastossa voi käydä lukemassa kirjoja, lainaustoimintaa ei ole. 
Talon rakennutti Kuopioon perustetun hiippakunnan ensimmäinen piispa, Robert Frosterus, joka oli toiminut Iisalmen kirkkoherrana. Vuonna 1851 perustettu hiippakunta ulottui Pohjois-Karjalasta Lappiin. Piispantalosta tehtiin kahdet piirrustukset, joita ei kuitenkaan toteutettu. Ensimmäisen kivitalon suunnitteli intedentti Ernst Lohrmann, toisen Albert Edelfelt. Odotteluun kyllästynyt piispa osti omilla rahoillaan tontin, ja alkoi rakennuttaa virka-asuntoa, jonka suunnittelijaksi hän valitsi lääninarkkitehti Carl Zieglerin. Hänen rakennuspiirustuksensa hyväksyttiin Kuopion kaupungin maistraatissa marraskuussa 1854 ja talo valmistui seuraavana vuonna. Honkapuusta rakennetussa yksikerroksisessa talossa oli kaksi siipeä, kymmenen huonetta ja 13 kaakeliuunia. Frosterus toimi virassaan kuolemaansa eli vuoteen 1884 asti. Vuonna 1893 hänen perikuntansa myi rakennuksen Kuopion Anniskeluosakeyhtiölle, joka lahjoitti sen Kuopion Rouvasväenyhditykselle. Vuonna 1895 kristallisalia laajennettiin ja sinne asennettiin kaksi uutta uunia. Käsityökoulun johtajaopettajattaret asuivat talossa vuorollaan. Taloa on kunnostettu myös vuosina 1907, 1933 ja 1951. 1980-luvulla se palautettiin nykyiseen, 1890-luvulta peräisin olevaan asuunsa.
Talon kellari on valmistunut jo 1750-luvulla. Paikalla asui silloin Kuopion piirilääkäri Emanuel Elfvenberg.
Tunnustuksia.
Vuonna 2022 Kuopion Rouvasväenyhdistys sai Lapsenpäivä-palkinnon.